ทองคำปิดพุ่ง 11.60ดอลล์
สัญญาทองคำตลาดนิวยอร์กปิดพุ่งขึ้น ได้แรงหนุนจากสกุลเงินดอลลาร์ที่อ่อนค่าลง
2 เม.ย. 2553

สัญญาทองคำตลาดนิวยอร์กปิดพุ่งขึ้น ได้แรงหนุนจากสกุลเงินดอลลาร์ที่อ่อนค่าลง
สัญญาทองคำ COMEX (Commodity Exchange) ส่งมอบเดือนเม.ย.ปิดที่ระดับ1,126.10 ดอลลาร์/ออนซ์ พุ่งขึ้น 11.60 ดอลลาร์ หลังจากเคลื่อนตัวในช่วง 1,112.30-1,129.10 ดอลลาร์ขณะที่สัญญาโลหะเงินส่งมอบเดือนพ.ค.ปิดที่ 17.89 ดอลลาร์/ออนซ์ เพิ่มขึ้น 36.40 เซนต์ และสัญญาโลหะทองแดงเดือนพ.ค.เพิ่มขึ้น 3.05 เซนต์ ปิดที่ 3.5840 ดอลลาร์/ปอนด์
ส่วนสัญญาพลาตินัมส่งมอบเดือนก.ค.ปิดที่ 1,675.60 ดอลลาร์/ออนซ์ พุ่งขึ้น 28.70 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 491.35 ดอลลาร์/ออนซ์ เพิ่มขึ้น 11.40 ดอลลาร์
นักวิเคราะห์จากอีทีเอฟ ซิเคียวริตีส์กล่าวว่า การร่วงลงของค่าเงินดอลลาร์และราคาน้ำมันดิบที่ทะยานขึ้น เป็นปัจจัยสำคัญที่หนุนสัญญาทองคำพุ่งขึ้น ขณะที่สัญญาพลาตินัมและพัลลาเดียมได้แรงหนุนจากรายงานยอดขายรถยนต์ที่เพิ่มขึ้นในญี่ปุ่น เนื่องจากแร่พัลลาเดียมและพลาตินัมเป็นวัตถุดิบสำคัญที่ใช้ในชิ้นส่วน catalytic converters ภายในรถยนต์
สมาคมผู้ค้ารถยนต์ของญี่ปุ่นรายงานเมื่อวานนี้ว่า ยอดขายรถยนต์ใหม่เดือนมี.ค.ของญี่ปุ่นทะยานขึ้น 37.2% จากปีที่แล้ว แตะที่ระดับ 443,298 คัน ทำสถิติเพิ่มขึ้นติดต่อกันเป็นเดือนที่แปด หลังจากรัฐบาลญี่ปุ่นประกาศใช้นโยบายลดหย่อนภาษีและส่งเสริมการซื้อรถยนต์ประหยัดพลังงาน ซึ่งช่วยให้อุตสาหกรรมรถยนต์ญี่ปุ่นฟื้นตัวขึ้นหลังจากหดตัวลงอย่างหนักในปีงบการเงิน 2551 อันเป็นผลมาจากวิกฤตการณ์การเงินโลก
นอกจากนี้ ตลาดทองคำนิวยอร์กยังได้แรงหนุนจากข่าวที่ว่าสภาทองคำโลก (WGC) จะร่วมมือกับธนาคารอินดัสเทรียล แอนด์ คอมเมอร์เชียล แบงก์ ออฟ ไชน่า (ICBC) ของจีน เพื่อส่งเสริมตลาดทองคำในประเทศ เนื่องจากจีนเป็นหนึ่งในผู้ผลิตทองคำรายใหญ่ของโลก และยังเป็นประเทศที่ใช้ทองคำมากเป็นอันดับสองของโลก รองจากอินเดีย
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้ถือครองทองคำที่ระดับ 1,129.823 ตัน ณ วันที่ 1 เม.ย. ซึ่งไม่เปลี่ยนแปลงจากระดับของวันที่ 29 มี.ค.
ตลาดทองคำนิวยอร์กจะปิดทำการในวันศุกร์ที่ 2 เม.ย.นี้ เนื่องในวันศุกร์ประเสริฐ (Good Friday) ซึ่งเป็นหนึ่งในวันสำคัญของเทศกาลอีสเตอร์*